Nariadenie Rady (EHS) č. 2681/74
z 21. októbra 1974
o financovaní výdavkov spoločenstvom, ktoré vznikli v súvislosti s dodávkami poľnohospodárskych výrobkov ako potravinovej pomoci
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej články 43 a 209,
so zreteľom na návrh Komisie,
so zreteľom na stanovisko Európskeho parlamentu [1],
keďže spoločenstvo poskytuje potravinovú pomoc rozvojovým krajinám alebo krajinám postihnutým katastrofami a ručí za jej financovanie;
keďže podľa existujúcich predpisov sú tieto výdavky financované rôznymi spôsobmi v závislosti od výrobkov a podmienok, pričom môžu byť zaúčtované v plnej výške v rámci hlavy 9 (kapitola "Výdavky na potravinovú pomoc") všeobecného rozpočtu Európskych spoločenstiev alebo v rámci Záručnej sekcie Európskeho poľnohospodárskeho poradného a záručného fondu, alebo čiastočne každej z nich;
keďže táto situácia neumožňuje získať jasný obraz o nákladoch na politiku spoločného trhu v príslušných sektoroch a o nákladoch na politiku potravinovej pomoci; keďže to navyše komplikuje riadenie dotácií, pretože výdavky musia byť účtované buď Záručnej sekcii EPUZF, alebo v rámci hlavy 9 (kapitola "Výdavky na potravinovú pomoc") rozpočtu, alebo čiastočne každej z nich;
keďže podmienky financovania výdavkov spoločenstvom, ktoré vznikli pri dodávaní poľnohospodárskych výrobkov ako potravinovej pomoci, by mali byť harmonizované v jednotlivých sektoroch, a preto je potrebné zmeniť existujúce predpisy;
keďže spoločenstvo by malo financovať hodnotu výrobkov a výdavky, ktoré vznikli v jednotlivých etapách implementácie, za ktorú je spoločenstvo zodpovedné v zmysle ustanovení, ktorými sa riadia uvedené dodávky, s výnimkou všetkých administratívnych výdavkov realizovaných členskými štátmi;
keďže výdavky zodpovedajúce vráteným čiastkam by mali byť účtované Záručnej sekcii EPUZF a ostatné výdavky by mali byť zaúčtované v rámci hlavy 9;
keďže, aby sa uľahčila implementácia opatrení potravinovej pomoci spoločenstva, je potrebné zaviesť systém zálohových platieb na výdavky v rámci hlavy 9 rozpočtu, podľa vzoru, určeného pre EPUZF;
keďže je potrebné zabezpečiť určenie implementačných predpisov, ak sa ukážu potrebné,
PRIJALA TOTO NARIADENIE:
Článok 1
Financovanie spoločenstvom bude poskytované pre všetky výdavky okrem administratívnych výdavkov, ktoré vznikli v súvislosti s dodávkami poľnohospodárskych výrobkov zo strany spoločenstva ako potravinovej pomoci podľa nariadení Rady alebo pri plnení záväzkov vyplývajúcich z dohovorov a dohôd uzatvorených Radou, ktoré prechádzajú na spoločenstvo v zmysle ustanovení upravujúcich uvedené dodávky.
Tento systém bude platiť pre výdavky uvedené v predchádzajúcom odseku, realizované členskými štátmi od 1. januára 1975.
Článok 2
1. Časť výdavkov, ktorá zodpovedá vývozným náhradám, určeným v tejto súvislosti v súlade s predpismi spoločenstva, bude účtovaná Záručnej sekcii EPUZF.
2. Výdavky uvedené v článku 1, okrem náhrad uvedených v odseku 1, budú zaúčtované v rámci hlavy 9 (kapitola "Výdavkoch na potravinovú pomoc").
Článok 3
1. Členské štáty určia ministerstvá a orgány, oprávnené vykonávať platby v súvislosti s výdavkami uvedenými v tomto nariadení. Ak to ešte neurobili, čo najskôr budú informovať Komisiu o stave týchto ministerstiev a orgánov a o administratívnych a účtovníckych predpisoch, podľa ktorých vykonávajú svoju činnosť, a každý rok jej predložia správu o týchto výdavkoch, vypracovanú nimi alebo príslušnými dozornými orgánmi.
2. V súvislosti s týmito výdavkami Komisia po konzultácii s výborom uvedeným v článku 11 nariadenia (EHS) č. 729/70 [2]:
- bude poskytovať zálohy príslušným členským štátom, pravidelne a na ich žiadosť,
- bude vykonávať audit účtov členských štátov na základe nimi predložených sprievodných dokumentov.
Článok 4
Ustanovenia článkov 8 a 9 nariadenia (EHS) č. 729/70 sa budú uplatňovať na výdavky uvedené v tomto nariadení.
Článok 5
Predpisy na implementáciu tohto nariadenia budú prijaté, ak to bude potrebné, v súlade s postupom určeným v článku 13 nariadenia (EHS) č. 729/70.
Článok 6
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 21. októbra 1974